- 100 శాతం డిజిన్వెస్ట్‌మెంట్‌
- ఇప్పటికే కేంద్రం ఆమోదం
- తాజాగా ఒఎన్‌జిసి బోర్డు కూడా అంగీకారం
న్యూఢిల్లీ : హెలీక్యాప్టర్‌ సేవల సంస్థ పవన్‌ హాన్స్‌ త్వరలోనే ప్రయివేటుపరం కానుంది. ఇందులోని 100 శాతం వాటా విక్రయానికి ప్రభుత్వం బిడ్డింగ్‌లను అహ్వానించనుందని దీంతో ప్రత్యక్ష సంబంధం కలిగిన అధికారులు పేర్కొన్నారు. కాగా ఇందులోని తమ పూర్తి వాటాను విక్రయించడానికి తాజాగా ఒఎన్‌జిసి బోర్డు ఆమోదం తెలిపింది. పవన్‌ హాన్స్‌లో కేంద్ర ప్రభుత్వానికి 51 శాతం, ఒఎన్‌జిసికి 49 శాతం చొప్పున వాటాలున్నాయి. ఈ కంపెనీకి 49 హెలీక్యాప్టర్లు ఉన్నాయి. ఇందులోని 51 శాతం వాటాను ఉపసంహరించుకోవడానికి గత ఏప్రిల్‌లోనే కేంద్ర ప్రభుత్వం ఆసక్తి కలిగిన వారి నుంచి జూన్‌ 18 వరకు బిడ్లను అహ్వానించింది. దాదాపుగా ఆరు కంపెనీలు ఈ వాటా కొనుగోలుకు బిడ్లను దాఖలు చేసినప్పటికీ ఇందులో పురోగతి లేకుండా పోయింది. ఈశాన్య రాష్ట్రాల్లో ఈ సంస్థ ప్రధానంగా హెలీ టూరిజంతో పాటు ఒఎన్‌జిసికి కీలక సేవలను అందిస్తుంది.
తాజాగా ఈ సంస్థలోని తమ వాటాను ఉపసంహరించుకోవడానికి ఒఎన్‌జిసి సిద్దం అయ్యింది. ఈ క్రమంలోనే జులై 2న కంపెనీ బోర్డు సమావేశంలో దీనిపై తీర్మాణం చేసింది. ప్రభుత్వం తన వాటా విక్రయిస్తున్న సమయంలోనే తమ వాటాను కూడా డిజిన్వెస్ట్‌మెంట్‌ చేయాలని ఒఎన్‌జిసి ఇందులో పేర్కొంది. దీంతో త్వరలోనే పవన్‌ హాన్స్‌లోని 100 శాతం వాటా విక్రయానికి వీలుగా డాక్యూమెంట్లను రూపొందించనున్నామని ప్రభుత్వాధికారి ఒక్కరు తెలిపారు. పాత బిడ్లను రద్దు చేసి, పూర్తి వాటా విక్రయానికి కొత్త బిడ్లను అహ్వానించనున్నామన్నారు. ఇందులోని వంద శాతం వాటా కొనుగోలుకు ఇతర పెట్టుబడిదారులకు కూడా అవకాశం ఇవ్వనున్నామన్నారు.
పవన్‌ హాన్స్‌ డిజిన్వెస్ట్‌మెంట్‌కు స్ట్రాటజిక్‌ అడ్వైజర్‌గా ఎస్‌బిఐ కాపిటల్‌ మార్కెట్‌ వ్యవహారిస్తోంది. గతేడాది అక్టోబర్‌లోనే ఇందులోని వాటా విక్రయించాలని కేంద్రం ప్రయత్నించినప్పటికీ, బిడ్డర్ల నుంచి సరైన స్పందన రాకపోవడంతో గత ఏప్రిల్‌లో దీన్ని వెనక్కి తీసుకుంది. కేంద్ర ప్రభుత్వం ఇందులోని వాటా విక్రయించినప్పటికీ ఒఎన్‌జిసికి వాటా ఉంటే తిరిగి సర్కార్‌ జోక్యం చేసుకునే అవకాశాలు ఉంటాయన్న ఆందోళనలో ఇన్వెస్టర్లు మొగ్గు చూపలేదని ఆ వర్గాలు పేర్కొంటున్నాయి. దీంతో ప్రభుత్వానికి ఉన్న వాటాతో పాటు ఒఎన్‌జిసి కూడా విక్రయిస్తే పెట్టుబడిదారులు ముందుకు వచ్చే అవకాశం ఉందన్న సూచనల మేరకు ఒఎన్‌జిసి కూడా తాజాగా ఈ నిర్ణయం తీసుకుందని తెలుస్తోంది. ఆ విధంగా కేంద్రం కూడా ఒఎన్‌జిసిపై డిజిన్వెస్ట్‌మెంట్‌కు ఒత్తిడి తెచ్చి ఉంటుందని తెలుస్తోంది. ప్రభుత్వ రంగ సంస్థల్లోని కీలక వాటాలను ఉపసంహరించుకోవడానికి మోడీ సర్కార్‌ పెద్ద ఎత్తున కసరత్తు చేస్తున్న విషయం తెలిసిందే.
మీ స్నేహితులకు రికమెండ్ చెయ్యండి